Luitzen E.J. Brouwer | lex.dk – Den Store Danske
Luitzen E.J. Brouwer, Luitzen Egbertus Jan Brouwer, 27.2.1881-2.12.1966, hollandsk matematiker og logiker. Brouwer er især kendt for sine bidrag til topologi (fx afbildningsgrad), dimensionsteori og matematisk logik, i hvilken han i 1924 grundlagde den intuitionistiske logik, der ikke anerkender den indirekte bevisførelse (reductio ad absurdum). Derved kom han ud i en bitter strid med den tyske matematiker David Hilbert om matematikkens grundlag.
Brouwers fikspunktsætning (ca. 1910) udsiger, at enhver kontinuert afbildning af en cirkelskive ind i sig selv har mindst ét fikspunkt. Sætningen gælder generelt for en massiv n-dimensional kugle.
Vil du citere denne artikel? Kopier denne tekst og indsæt den i din litteraturliste: Hansen, Vagn Lundsgaard: Luitzen E.J. Brouwer i Den Store Danske på lex.dk. Hentet fra https://denstoredanske.lex.dk/Luitzen_E.J._Brouwer